Virallinen lehti nro C 089 , 10/04/1995 s. 0161



B4-0415, 0430, 0464, 0486 ja 0489/95 Päätöslauselma Kroatiasta Euroopan parlamentti, joka - ottaa huomioon aikaisemmat päätöslauselmansa tilanteesta entisessä Jugoslaviassa, A. ottaa huomioon Kroatian presidentin Franjo Tudjmanin 12. maaliskuuta 1995 Kööpenhaminan sosiaalisen huippukokouksen aikana antaman tiedonannon, jonka mukaan hän sallii YK:n Kroatiassa olevien rauhanturvajoukkojen mandaatin uusimisen 31. maaliskuuta 1995 jälkeen, mutta panee merkille, että hän haluaa joukkojen vahvuutta vähennettävän yli puolella, B. katsoo, että YK:n joukkojen poistuminen ennen kuin kaikki osapuolet ovat hyväksyneet poliittisen ratkaisun voi johtaa taisteluiden ja sodan aloittamiseen uudelleen, mikä tekisi kaikki kansainvälisen yhteisön tähänastiset toimet turhiksi, C. panee kauhulla merkille, että taistelut Bosnia-Hertsegovinassa ovat viime aikoina kiihtyneet, erityisesti Bihacin ja Sarajevon seuduilla, D. puoltaa neuvoston ja komission kantaa, jonka mukaan YK:n mandaatin Kroatiassa on jatkuttava ja se on mahdollisesti uusittava, ja että Euroopan unionin ja Kroatian suhteiden jatkuminen on tehtävä riippuvaiseksi tämän kannan hyväksymisestä, E. vaatii, että aluevaltauksia ei tunnusteta ja että uusi YK:n mandaatti ei millään tavoin vaikuta tähän, F. on lujasti vakuuttunut siitä, että kaikkien poliittisten ratkaisujen on vastattava Kroatian ja Bosnia-Hertsegovinan oikeutettuja oikeuksia alueelliseen koskemattomuuteen ja täydelliseen riippumattomuuteen; 1. Suhtautuu myönteisesti Kroatian presidentin päätökseen sallia YK:n joukkojen jatkuva läsnäolo Kroatian alueella, mutta vaatii, että yrityksiä rauhanomaisen kokonaisratkaisun löytämiseksi entisen Jugoslavian selkkaukseen jatketaan; 2. Kehottaa Kroatian hallitusta myötävaikuttamaan siihen, että tarpeeksi suuri määrä YK:n joukkoja jää Kroatian alueelle, koska niiden läsnäolo vähentää osaltaan alueella vallitsevaa jännitystä; 3. Vaatii, että Yhdistyneiden kansakuntien on jatkettava tehtäviensä suorittamista alueella, mutta korostaa, että YK:n joukkojen mandaatin sisällön ja keston sekä näiden joukkojen koostumuksen on oltava riittävä YK:n turvallisuusneuvoston määrittelemien tavoitteiden saavuttamiseksi; 4. Tukee täysin kaikkia yrityksiä, jotka voivat osaltaan auttaa sellaisen rauhanomaisen ratkaisun löytämistä entisen Jugoslavian alueella, joka perustuu ihmisoikeuksien ja vähemmistöjen oikeuksien noudattamiseen ja jonka mukaan kaikkien etnisten ja uskonnollisten yhteisöjen jäseniä kohdellaan tasapuolisesti; kehottaa kaikkia asianomaisia osapuolia pidättäytymään sellaisesta toiminnasta, joka voi johtaa entisen Jugoslavian selkkauksen alkamiseen uudelleen; 5. kehottaa neuvostoa pyrkimään erityisesti siihen, että Serbia tunnustaisi Kroatian ja Bosnia-Hertsegovinan kansainväliset rajat; 6. Tukee yleisten asioiden neuvoston päätöstä antaa komissiolle neuvotteluvaltuudet, jotka koskevat Kroatian kanssa tehtävää taloutta ja kauppaa koskevaa yhteistyösopimusta, samalla kun YK:n joukot ovat edelleen Kroatian alueella; 7. Pyytää puhemiestään välittämään tämän päätöslauselman neuvostolle ja komissiolle, Kroatian presidentille, hallitukselle ja parlamentille sekä YK:n pääsihteerille.